
Text rozhodnutia
Súd: Krajský súd Košice Spisová značka: 4Sd/6/2016 Identifikačné číslo súdneho spisu: 7016200424 Dátum vydania rozhodnutia: 01. 07. 2016 Meno a priezvisko sudcu, VSÚ: JUDr. Jozef Kuruc ECLI: ECLI:SK:KSKE:2016:7016200424.1 Uznesenie Krajský súd v Košiciach v právnej veci navrhovateľky G. N. Y. G. Y. F. Y. A. O. H. Y. C. , R. H. F., C. XXXX/ XX, proti odporkyni Sociálna poisťovňa, ústredie, Ul.29.augusta 8, Bratislava, o preskúmanie oznámenia odporkyne č. XXX XXX XXXX X zo dňa 15.04.2016, takto r o z h o d o l : O d m i e t a opravný prostriedok navrhovateľky zo dňa 14.04.2016 . Žiaden z účastníkov nemá právo na náhradu trov konania. o d ô v o d n e n i e : Odporkyňa rozhodnutím č. XXX XXX XXXX X zo dňa 29.04.2013 podľa § 70 ods.1, § 255 ods.1, § 82 a § 293ce zákona č. 461/2003 Z.z. o sociálnom poistení v znení neskorších predpisov priznala navrhovateľke od 27.02.2013 invalidný dôchodok v sume 90,90 eur mesačne na základe toho, že navrhovateľka bola uznaná za invalidnú z dôvodu, že má pokles schopnosti vykonávať zárobkovú činnosť 50 % v porovnaní so zdravou fyzickou osobou. Navrhovateľka bola uznaná invalidnou posudkom posudkového lekára sociálneho poistenia pobočky Sociálnej poisťovne v Trebišove zo dňa 15.04.2013, pričom jej bola určená kontrolná lekárska prehliadka na apríl 2016. Posudkový lekár sociálneho poistenia, pobočky Sociálnej poisťovne v Trebišove v rámci kontrolnej lekárskej prehliadky vykonanej dňa 05.04.2016 konštatoval, že navrhovateľka je naďalej invalidná podľa § 71 ods.1 zákona č. 461/2003 Z.z. o sociálnom poistení s mierou poklesu schopnosti vykonávať zárobkovú činnosť v rozsahu 50 %. Listom zo dňa 15.04.2016 č. XXX XXX XXXX X odporkyňa navrhovateľke oznámila, že jej pokles schopnosti vykonávať zárobkovú činnosť od 05.04.2016 je 50 %, v dôsledku čoho sa jej bude naďalej vyplácať invalidný dôchodok v sume, v akej patril, pretože pri predchádzajúcom preskúmaní zdravotného stavu bol jej pokles schopnosti vykonávať zárobkovú činnosť taktiež 50 %. Podaním zo dňa 14.04.2016 doplneným na výzvu súdu podaním zo dňa 17.05.2016 sa navrhovateľka podľa obsahu týchto podaní domáhala preskúmania listu odporkyne zo dňa 15.04.2016. Tvrdila, že jej zdravotný stav sa od priznania invalidného dôchodku zhoršil, čo preukazovala odbornými lekárskymi nálezmi. Po zadovážení dávkového spisu odporkyne sa súd zaoberal otázkou, či list odporkyne zo dňa 15.04.2016 má charakter neprávoplatného rozhodnutia správneho orgánu, ktoré by mohlo byť predmetom súdneho prieskumu v konaní podľa tretej hlavy piatej časti O.s.p. Dospel pritom k záveru, že list odporkyne zo dňa 15.04.2016 nie je rozhodnutím, ktoré by bolo možné preskúmať v konaní podľa ustanovení § 250l a nasl. O.s.p., pričom vychádzal z nasledujúceho právneho posúdenia tejto otázky. V konaní vo veciach sociálneho poistenia, na ktoré sa nevzťahuje všeobecný predpis o správnom konaní - Správny poriadok, rozhoduje Sociálna poisťovňa o právach a povinnostiach účastníkov právnych vzťahov sociálneho poistenia v dávkových veciach sociálneho poistenia alebo v iných konaniach - nedávkové konanie (§ 172 ods.1,2,3 zákona č. 461/2003 Z.z. Dávkové konanie, ktorým je aj konanie o priznanie invalidného dôchodku, sa začína na základe písomnej žiadosti fyzickej osoby uplatňujúcej si nárok na dávku a jej výplatu, resp. z podnetu organizačnej zložky Sociálnej poisťovne (§ 184 ods.1,3 zákona o sociálnom poistení), pričom za deň začatia konania sa považuje deň, keď bola žiadosť doručená príslušnej organizačnej zložke Sociálnej poisťovne, resp. v prípade konania, ktoré sa začína na podnet organizačnej zložky Sociálnej poisťovne dňom, keď príslušná organizačná zložka Sociálnej poisťovne urobila voči účastníkovi konania prvý úkon (§ 185 ods.1,4 zákona o sociálnom poistení). Pri kontrolnej lekárskej prehliadke posudkový lekár sociálneho poistenia posudzuje zdravotný stav, schopnosť vykonávať zárobkovú činnosť a pracovnú schopnosť poistenca v lehote určenej pri predchádzajúcom posudzovaní (§ 153 ods.6 písm.a/ zákona o sociálnom poistení). Dávkové konanie o zmene poskytovania dávky alebo sumy už priznanej dávky sa začína na základe písomnej žiadosti fyzickej osoby uvedenej v ods.1 alebo z podnetu organizačnej zložky sociálnej poisťovne (§ 184 ods.3 zákona o sociálnom poistení). Výkon kontrolnej lekárskej prehliadky podľa názoru súdu nemožno považovať za konanie o zmene poskytovania dávky alebo sumy už priznanej dávky. Oznámenie Sociálnej poisťovne adresované poberateľovi invalidného dôchodku o tom, že sa mu bude naďalej vyplácať rovnaká suma priznaného invalidného dôchodku z dôvodu, že pri kontrolnej lekárskej prehliadke bol poistenec uznaný naďalej invalidný v rovnakom rozsahu, ako pri predchádzajúcom preskúmaní zdravotného stavu pri priznaní invalidného dôchodku, nemožno považovať za rozhodnutie o zmene poskytovania dávky alebo sumy už priznanej dávky. Oznámením Sociálnej poisťovne zo dňa 15.04.2016 nedošlo k zmene oprávnení navrhovateľky (k zásahu do jej práva poberať invalidný dôchodok v priznanej sume), a preto ho nemožno považovať za rozhodnutie správneho orgánu v zmysle § 244 ods.3 O.s.p. Toto oznámenie nemôže byť predmetom preskúmavania súdom, a preto je tu daný dôvod pre zastavenie konania o opravnom prostriedku navrhovateľky v zmysle § 250d ods. 3 O.s.p. Podľa § 492 ods.1 zákona č. 162/2015 Z.z. Správny súdny poriadok konania podľa tretej hlavy piatej časti O.s.p. začaté predo dňom nadobudnutia účinnosti tohto zákona sa dokončia podľa doterajších predpisov. Z uvedených dôvodov preto súd opravný prostriedok navrhovateľky zo dňa 14.04.2016 podľa § 250p O.s.p., za použitia ustanovenia § 492 ods.1 Správneho súdneho poriadku odmietol. Záverom súd poznamenáva, že navrhovateľka má možnosť v prípade, ak je toho názoru, že v jej zdravotnom stave došlo k zmenám odôvodňujúcim zvýšenie sumy invalidného dôchodku, písomnou žiadosťou požiadať odporkyňu o zvýšenie invalidného dôchodku. Výrok o trovách konania vyplýva z ustanovení § 146 ods.1 písm.c/ O.s.p. za použitia ustanovenia § 246c ods.1 a § 250l ods.2 O.s.p. ako aj ustanovenia § 492 ods.1 Správneho súdneho poriadku. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

